钦定古今图书集成/明伦汇编/官常典/第768卷 > 陈舜俞
## 钦定古今图书集成/明伦汇编/官常典/第768卷 > 陈舜俞

按《宋史张问传》：“舜俞，字令举，湖州乌程人。博学强记，
举进士，又举制科第一。熙宁三年，以屯田员外郎知
山阴县，诏俟代还试馆职，舜俞辞曰：爵禄名器，砥砺
多士，宜示以至神，乌可要期如付剂契？缴中书帖上
之。青苗法行，舜俞不奉令，上疏自劾曰：‘民间出举财
物，取息重止一倍，约偿缗钱，而糓粟、布缕、鱼盐、薪蔌、
耰鉏、釜锜之属，得杂取之。朝廷募民贷取，有司约中
熟为价，而必偿缗钱，欲如私家杂偿他物不可得，故
愚民多至卖田宅，质妻孥，有识耆老戒其乡党子弟，
未尝不以贳贷为苦。祖宗著令，以财物相出，举任从
书契，官不为理。其保全元元之意，深远如此。今诱之
以便利，督之以威刑，方之旧法异矣’。”诏谓“振民乏绝
而抑兼并，然使十户为甲，浮浪无根者毋得给俵，则
乏绝者已不蒙其惠，此法终行，愈为兼并地尔。何以
言之？天下之有常平，非能人人计口受饷，但权谷价
贵贱之柄，使积贮者不得深藏以邀利尔。今散为青
苗，唯恐不尽，万一饥馑荐至，必有乘时贵粜者，未知
将何法以制之？官制既放钱取息，富室藏镪，坐待邻
里逋欠之时，田宅妻孥，随欲而得，是岂不为兼并利
哉？虽分为夏秋二科，而秋放之月与夏敛之期等，夏
放之月与秋敛之期等，不过展转计息，以给为纳，使
吾民终身以及世世，每岁两输息钱，无有穷已。是别
为一赋以敝海内，非王道之举也。”奏上，责监南康军
盐酒税，五年而卒。舜俞始尝弃官归，居秀之白牛村，
自号白牛居士。已而复出，遂贬死。苏轼为文哭之，称
其“学术才能兼百人之器，慨然将以身任天下之事，
而人之所以周旋委曲辅成其天者不至。一斥不复，
士大夫识与不识皆深悲之”云。